**Pod soncem smo vsi enaki**

Na OŠ Antona Globočnika Postojna je v četrtek, 28. 11. 2013, že zadišalo po praznikih. Ta dan se je namreč v prostorih šole v popoldanskih urah odvijal Miklavžev sejem, na katerem so učenci na okrašenih stojnicah prodajali različne izdelke.

Pred otvoritvijo sejma je na šoli potekal slavnostni program, v katerem sta se združila praznično vzdušje ter projekt »Dvig socialnega in kulturnega kapitala v lokalnih skupnostih za razvoj enakih možnosti in spodbujanje socialne vključenosti«, ki ga za našo šolo vodi ga. Barbara Dolgan. Projekt je bil rdeča nit Miklavževega programa, saj je na šoli kar nekaj učencev tujcev, ki so se lahko ta dan predstavili z branjem pesmi v svojem maternem jeziku, petjem in prebiranjem misli o tem, kako so ob prihodu doživljali Slovenijo ter šolo. Ta večer je zaživela tudi razstava »Pod soncem smo vsi enaki«, v kateri so predstavljene vse države, iz katerih prihajajo učenci tujci.

Prireditev sta s svojim obiskom počastila veleposlanik Republike Kosovo v Sloveniji Nexhmi Rexhepi in župan občine Postojna Jernej Verbič. Veleposlanik je ob tej priložnosti šoli podaril knjige za albansko govoreče učence in v svojem govoru poudaril pomen spoštovanja medkulturnosti pri mladih. Poleg župana pa je s prazničnim voščilom obiskovalce prireditve nagovorila tudi ravnateljica šole Sabina Ileršič Kovšca.

Ob koncu programa, ki ga je ves čas spremljal tudi šolski pevski zbor, pa je zaživel sejem, na katerem so učenci in varovanci VDC Postojna obiskovalcem ponujali svoje voščilnice, okraske, obeske, sličice, sladkarije, pa še kaj se je našlo. Obiskovalcev je bilo veliko in stojnice so se do zaključka večera že dodobra izpraznile. Posebno pogostitev so pripravili devetošolci, ki so obiskovalce povabili v posebej za to priložnost pripravljeno čajnico.

Prijeten večer je pomenil tudi priložnost za sproščeno druženje med učenci, starši in zaposlenimi na šoli. Z lepimi vtisi in prazničnim pričakovanjem smo tako z Miklavževim sejmom stopili najbolj veselemu mesecu v letu naproti.

Petra Ražem